CELEX: 32021R1071
Language: fi
Date: 2021-06-29 00:00:00
Title: Komission täytäntöönpanoasetus (EU) 2021/1071, annettu 29 päivänä kesäkuuta 2021, vientiluvan edellyttämistä tiettyjen tuotteiden viennissä koskevien täytäntöönpanoasetuksen (EU) 2021/442 ja täytäntöönpanoasetuksen (EU) 2021/521 muuttamisesta

30.6.2021   
               
               
                  FI
               
               
                  Euroopan unionin virallinen lehti
               
               
                  L 230/28
               
            
         KOMISSION TÄYTÄNTÖÖNPANOASETUS (EU) 2021/1071,
         annettu 29 päivänä kesäkuuta 2021,
         vientiluvan edellyttämistä tiettyjen tuotteiden viennissä koskevien täytäntöönpanoasetuksen (EU) 2021/442 ja täytäntöönpanoasetuksen (EU) 2021/521 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen vientimenettelyn käyttöönotosta 11 päivänä maaliskuuta 2015 annetun Euroopan parlamentin ja neuvoston asetuksen (EU) 2015/479 (1) ja erityisesti sen 6 artiklan,
         sekä katsoo seuraavaa:
         
                     (1)
                  
                  
                     Komissio antoi 30 päivänä tammikuuta 2021 täytäntöönpanoasetuksen (EU) 2021/111 (2), jossa säädetään vientiluvan edellyttämisestä kuuden viikon ajan covid-19-rokotteiden ja niiden tuotannossa käytettävien vaikuttavien aineiden, mukaan lukien kantasolupankit ja työsolupankit, viennissä asetuksen (EU) 2015/479 5 artiklan mukaisesti. Tämän jälkeen komissio antoi 12 päivänä maaliskuuta 2021 asetuksen (EU) 2015/479 6 artiklan nojalla täytäntöönpanoasetuksen (EU) 2021/442 (3), jonka mukaan kyseisten samojen tuotteiden vienti edellyttää vientilupaa 30 päivään kesäkuuta 2021 saakka.
                  
               
                     (2)
                  
                  
                     Komissio antoi 24 päivänä maaliskuuta 2021 täytäntöönpanoasetuksen (EU) 2021/521 (4), jossa säädetään, että vientiluvan myöntämistä harkittaessa on arvioitava myös, uhkaako lupa täytäntöönpanoasetuksen (EU) 2021/442 soveltamisalaan kuuluvien tuotteiden toimitusvarmuutta unionissa. Samalla asetuksella komissio päätti keskeyttää väliaikaisesti tietyille kohdemaille myönnetyn vapautuksen täytäntöönpanoasetuksen (EU) 2021/442 soveltamisesta.
                  
               
                     (3)
                  
                  
                     Komission täytäntöönpanoasetus (EU) 2021/521 hyväksyttiin asetuksen (EU) 2015/479 5 artiklan nojalla, ja sitä sovellettiin kuuden viikon ajan. Kyseisellä asetuksella käyttöön otettujen toimenpiteiden voimassaoloa jatkettiin myöhemmin 30 päivään kesäkuuta 2021 asti komission täytäntöönpanoasetuksella (EU) 2021/734 (5).
                  
               
                     (4)
                  
                  
                     Tällä välin unionin rokotetuotannon kapasiteetti on kasvanut, mikä on lisännyt covid-19-rokoteannosten toimituksia unionissa. Sen myötä unionin rokotuskampanjat ovat nopeutuneet.
                  
               
                     (5)
                  
                  
                     Rokotuskampanjat ovat vielä kuitenkin kesken ja niihin liittyy edelleen epävarmuustekijöitä, erityisesti uusien covid-19-virusmuunnosten ilmaantumisen vuoksi. Vientitoimituksiin ja unionin toimituksiin tarvitaan edelleen läpinäkyvyyttä.
                  
               
                     (6)
                  
                  
                     On myös edelleen olemassa riski siitä, että vienti uhkaisi unionin ja rokotevalmistajien välisten ennakkohankintasopimusten täytäntöönpanoa tai covid-19-rokotteiden ja niiden vaikuttavien aineiden toimitusvarmuutta unionissa.
                  
               
                     (7)
                  
                  
                     Sen vuoksi täytäntöönpanoasetuksella (EU) 2021/442 ja täytäntöönpanoasetuksella (EU) 2021/521 käyttöön otettujen toimenpiteiden soveltamista olisi jatkettava 30 päivään syyskuuta 2021. Mainittuja asetuksia olisi sen vuoksi muutettava.
                  
               
                     (8)
                  
                  
                     Tässä asetuksessa säädetyt toimenpiteet ovat asetuksen (EU) 2015/479 3 artiklan 1 kohdalla perustetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan täytäntöönpanoasetuksen (EU) 2021/442 4 artiklan toinen kohta seuraavasti:
            
               ”Sitä sovelletaan 30 päivään syyskuuta 2021.”
            
         
         
            2 artikla
            Korvataan täytäntöönpanoasetuksen (EU) 2021/521 3 artiklan toinen kohta seuraavasti:
            
               ”Sitä sovelletaan 30 päivään syyskuuta 2021.”
            
         
         
            3 artikla
            Tämä asetus tulee voimaan 1 päivänä heinäkuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 29 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 83, 27.3.2015, s. 34.
         
            (2)  Komission täytäntöönpanoasetus (EU) 2021/111, annettu päivätty 29. tammikuuta 2021, vientiluvan edellyttämisestä tiettyjen tuotteiden viennissä (EUVL L 31 I, 30.1.2021, s. 1).
         
            (3)  Komission täytäntöönpanoasetus (EU) 2021/442, annettu 11 päivänä maaliskuuta 2021, vientiluvan edellyttämisestä tiettyjen tuotteiden viennissä (EUVL L 85, 12.3.2021, s. 190).
         
            (4)  Komission täytäntöönpanoasetus (EU) 2021/521, annettu 24 päivänä maaliskuuta 2021, tiettyjen tuotteiden vientilupajärjestelmään sovellettavista erityisjärjestelyistä (EUVL L 104, 25.3.2021, s. 52).
         
            (5)  Komission täytäntöönpanoasetus (EU) 2021/734, annettu 5 päivänä toukokuuta 2021, tiettyjen tuotteiden vientilupajärjestelmään sovellettavista erityisjärjestelyistä annetun komission täytäntöönpanoasetuksen (EU) 2021/521 muuttamisesta (EUVL L 158, 6.5.2021, s. 13).